莫登樓
作者：梅堯臣
朝代：宋

paragraphs: 莫登樓，脚力雖健勞雙眸，下見紛紛馬與牛。
馬矜鞍轡牛服輈，露臺歌吹聲不休。
腰鼓百面紅臂褠，先打六幺後梁州。
棚簾夾道多夭柔，鮮衣壯僕獰髭虬。
寶撾呵叱倚王侯，夸妍鬭豔目已偷。
天寒酒醺誰爾侜，倚楹心往形獨留，有此光景無能遊。
粉署深沉空翠幬，青綾被冷風颼颼。
懷抱既如此，何須望樓頭。